DA Den Europæiske Unions Tidende C 176/3

DET EUROPÆISKE UDVALG FOR SYSTEMISKE RISICI’S AFGØRELSE

af 3. juni 2011

om aktindsigt i Det Europæiske Udvalg for Risici’s dokumenter

(ESRB/2011/5)

2011/C 176/03

DET EUROPÆISKE UDVALG FOR SYSTEMISKE RISICI HAR —

under henvisning til Europa-parlamentets og Rådets forordning (EU) nr. 1092/2010 af 24. november 2010 om makrotilsyn på EU-plan med det finansielle system og om oprettelse af et europæisk udvalg for systemiske risici (1), navnlig artikel 4, stk. 2, artikel 8, stk. 3 og artikel 16, stk. 3,

under henvisning til Rådets forordning (EU) nr. 1096/2010 af 17. november 2010 om overdragelse til Den Europæiske Centralbank af specifikke opgaver i relation til Det Europæiske Udvalg for Systemiske Risici's funktionsmåde (2), navnlig artikel 6, stk. 1, og artikel 7,

under henvisning til Det Europæiske Udvalg for Systemiske Risici’s afgørelse ESRB/2011/1 af 20. januar 2011 om vedtagelse af forretningsordenen for Det Europæiske Udvalg for Systemiske Risici (3), navnlig artikel 5, stk. 5, 10, stk.5 og 13, stk. 10,

under henvisning til ECB’s afgørelse ECB/2004/3 af 4. marts 2004 om aktindsigt i Den Europæiske Centralbanks dokumenter (4) og ud fra følgende betragtning:

Det er nødvendigt at vedtage praktiske ordninger for anvendelse af afgørelse ECB/2004/3 hvad angår Det Europæiske Udvalg for Systemiske Risici’s (ESRB) dokumenter. Disse ordninger bør: i) tilsikre effektivitet og fortrolighed med hensyn til ESRB's forhandlinger, aktiviteter og diskussioner samt af dets advarsler og henstillinger, ii) angive proceduren for behandling af begæringer om aktindsigt i ESRB's dokumenter, der er stilet til deltagere, som er repræsenteret i Det Almindelige Råd i ESRB, og iii) sikre en to-trins procedure, som er i overensstemmelse med administrativ praksis —

VEDTAGET DENNE AFGØRELSE:

Artikel 1

Formål

Denne afgørelse fastlægger de praktiske foranstaltninger med henblik på anvendelse af afgørelse ECB/2004/3 på ESRB’s dokumenter. Reglerne i afgørelse ECB/2004/3, der gælder for Den Europæiske Centralbank (ECB) med hensyn til at give aktindsigt i ECB’s dokumenter gælder tilsvarende for ESRB med hensyn til at give aktindsigt i ESRB’s dokumenter, med forbehold af de i denne afgørelse angivne tilpasninger.

Artikel 2

Definitioner

I denne afgørelse forstås ved:

a) »dokument« og »ESRB’s dokument«: ethvert meningsindhold uanset medium (skrevet på papir eller opbevaret elektronisk, eller som lyd- eller billedoptagelser, audiovisuelle optagelser), som er udarbejdet eller besiddes af ESRB og vedrører dets politikker, aktiviteter og afgørelser

b) »tredjemand«: enhver fysisk eller juridisk person og enhver enhed uden for ESRB

c) »ESRB-medlem«: tredjemands-institution eller -organ, hvorfra Det Almindelige Råd for ESRB rekrutterer sine medlemmer i henhold til artikel 6, stk. 1 og 2, i forordning (EU) nr. 1092/2010.

Artikel 3

Undtagelser

1. For så vidt angår undtagelser fra aktindsigt i ESRB's dokumenter finder reglerne i artikel 4 i afgørelse ECB/2004/3 anvendelse med forbehold for de i denne artikel angivne tilpasninger.

2. ESRB kan nægte aktindsigt i et af ESRB’s dokumenter ud fra enhver af de i artikel 4 i afgørelse ECB/2004/3 angivne grunde, og navnlig hvis offentliggørelse ville undergrave beskyttelsen af den offentlige interesse i fortroligheden og effektiviteten af ESRB’s forhandlinger, aktiviteter, diskussioner eller dets advarsler og anbefalinger.

3. Med hensyn til dokumenter fra tredjemand rådfører ESRB sig med den pågældende tredjemand for at vurdere, om en undtagelse finder anvendelse, medmindre det er åbenbart, at dokumentet skal eller ikke skal gøres tilgængeligt. ESRB kan henvise begæringer om aktindsigt i dokumenter, som er udarbejdet af ESRB-medlemmer, til vedkommende ESRB-medlem.

4. ESRB’s Almindelige Råd varetager de funktioner, som i medfør af artikel 4, stk. 6, i afgørelse ECB/2004/3 er tillagt ECB’s Styrelsesråd.

Artikel 4

Dokumenter i ESRB-medlemmers besiddelse

Dokumenter i ESRB-medlemmers besiddelse og som er udarbejdet af ESRB, kan kun offentliggøres af et ESRB-medlem efter forudgående rådføring med ESRB’s Almindelig Råd, medmindre det er åbenbart, at dokumentet skal eller ikke skal gøres tilgængeligt. ESRB-medlemmet kan i stedet henvise begæringen til ESRB’s Almindelige Råd.

Artikel 5

Behandling af begæringer

1. ESRB behandler begæringer om aktindsigt i ESRB’s dokumenter i overensstemmelse med artikel 6 til 8 i afgørelse ECB/2004/3, med forbehold af de i denne artikel angivne tilpasninger.

2. Begæring om aktindsigt i ESRB’s dokumenter og genfremsatte begæringer skal ske til ESRB’s sekretariat (5).

3. Formanden for ESRB’s sekretariat udfører de funktioner, som i artikel 7, stk. 1, i afgørelse ECB/2004/3 er tillagt ECB’s generaldirektør for Sekretariat og Sprogtjenester.

4. ESRB’s Almindelige Råd udfører de funktioner, som er tillagt denne i artikel 7, stk. 2, og 8, stk. 1, i afgørelse ECB/2004/3 til ECB’s Direktion. ESRB’s Styrekomité bistår ESRB’s Almindelige Råd ved gennemgang af genfremsatte begæringer og fremlæggelse af sine vurderinger.

Artikel 6

Ikrafttræden

Denne afgørelse træder i kraft den 18. juni 2011.

Udfærdiget i Frankfurt am Main, den 3. juni 2011. Jean-Claude TRICHET Formand for ESRB

(1) EUT L 331 af 15.12.2010, s. 1.

(2) EUT L 331 af 15.12.2010, s. 162.

(3) EUT C 58 af 24.2.2011, s. 4.

(4) EUT L 80 af 18.3.2004, s. 42.

(5) Adresseret til ESRB’s Secretariat, Kaiserstrasse 29, 60311 Frankfurt am Main. Fax +49 6913447347. E-mail: esrbsecretariat@esrb.europa.eu